Dié span moet situasie op SA-kampusse normaliseerBlade Nzimande. Foto: Flickr/GovernmentZA Die presidensie het in ŉ verklaring gesê die taakspan sal saam met die betrokke belanghebbendes werk om Blade Nzimande, minister van hoër onderwys en onderrig, te help om die situasie in bedwang te bring. “Ons moedig alle belanghebbendes, insluitend studente, universiteitsbesture, ouers en godsdiensleiers aan om hul samewerking aan die ministeriële taakspan te gee om te verseker dat ons kinders se toekoms nie in gedrang gebring word nie,” het Zuma gesê. Benewens Nzimande bestaan die taakspan uit die volgende ministers: Jeff Radebe – minister in die presidensie vir beplanning, monitering en evaluasie, Naledi Pandor – minister van wetenskap en tegnologie, Michael Masutha – minister van justisie en korrektiewe dienste, David Mahlobo – minister van staatsveiligheid, Nosiviwe Mapisa-Nqakula – minister van verdediging en militêre veterane en Malusi Gigaba – minister van binnelandse sake. Zuma het in die verklaring ook die geweld en beskadiging van eiendom op universiteitskampusse veroordeel en studente gevra om terug te keer na hul klasse terwyl daar “saam na ŉ oplossing vir die uitdagings van hoër onderwys in die land gesoek word”. Lesings is Dinsdag by die Universiteit van die Witwatersrand (Wits) hervat te midde van ŉ swaar teenwoordigheid van polisie en private veiligheidsbeamptes. Ná die gewelddadige protes Maandag by die universiteit en in Braamfontein, het die bestuur besluit dat lesings wel sal voortgaan. Verskeie ander universiteite het ook Maandag onder betogings deurgeloop, onder meer die Universiteit van KwaZulu-Natal (UKZN), Universiteit Stellenbosch (US) en die Universiteit van die Vrystaat (UV). Khomotso Phahlane, die waarnemende nasionale polisiekommissaris, het Maandag gesê daar sal nie ŉ landswye noodtoetstand verklaar word weens die #FeesMustFall-betogings nie. Hy het hom uitgespreek teen die gewelddadige optrede van die betogers en het hulle gevra om selfbeheersing aan die dag te lê.